ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Μαΐου 2006 για την τροποποίηση της απόφασης 2006/135/ΕΚ όσον αφορά τον καθορισμό περιοχών Α και Β σε ορισμένα κράτη μέλη λόγω εκδήλωσης εστιών της υψηλής παθογονικότητας γρίπης των πτηνών [κοινοποιηθείσα υπό τον αριθμό Ε(2006) 2090] (Κείμενο που παρουσιάζει ενδιαφέρον για τον ΕΟΧ) (2006/384/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (3), και ιδίως το άρθρο 18, την οδηγία 2005/94/ΕΚ, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (4), και ιδίως το άρθρο 66 παράγραφος 2, Εκτιμώντας τα ακόλουθα: (1) Η Δανία κοινοποίησε στην Επιτροπή και στα άλλα κράτη μέλη την εκδήλωση εστίας υψηλής παθογονικότητας γρίπης των πτηνών και συγκεκριμένα του υποτύπου H5Ν1 του ιού Α της γρίπης σε πουλερικά στην επικράτειά της και έλαβε τα κατάλληλα μέτρα που προβλέπονται στην απόφαση 2006/135/ΕΚ της Επιτροπής, της 22ας Φεβρουαρίου 2006, σχετικά με τη λήψη ορισμένων προσωρινών μέτρων προστασίας λόγω της υψηλής παθογονικότητας γρίπης των πτηνών στα πουλερικά στην Κοινότητα (5). (2) Λόγω της εκδήλωσης της συγκεκριμένης εστίας, η Δανία έλαβε τα αναγκαία μέτρα σύμφωνα με την απόφαση 2006/135/ΕΚ. Αφού κοινοποιήθηκαν τα προαναφερόμενα μέτρα, η Επιτροπή τα εξέτασε σε συνεργασία με το εν λόγω κράτος μέλος και δηλώνει ικανοποιημένη από το γεγονός ότι οι περιοχές A και B που καθόρισε το κράτος μέλος βρίσκονται σε επαρκή απόσταση από την εστία εκδήλωσης της νόσου στα πουλερικά. Είναι συνεπώς αναγκαίο να καθοριστούν περιοχές Α και Β στη Δανία, καθώς και η διάρκεια για την οποία χαρακτηρίζονται έτσι οι περιοχές αυτές. (3) Λαμβάνοντας υπόψη το άρθρο 2 παράγραφος 4 στοιχεία β) και γ) της απόφασης 2006/135/ΕΚ και κατόπιν της τελικής αξιολόγησης της επιδημιολογικής κατάστασης όσον αφορά τον υπότυπο H5Ν1 της υψηλής παθογονικότητας γρίπης των πτηνών σε ορισμένες περιοχές της Σουηδίας και της Γερμανίας, τα μέτρα που έχουν καθοριστεί για τις περιοχές αυτές σύμφωνα με το άρθρο 2 παράγραφος 2 της εν λόγω απόφασης δεν χρειάζονται πλέον. (4) Είναι επομένως αναγκαίο να τροποποιηθούν αναλόγως τα μέρη Α και B του παραρτήματος I της απόφασης 2006/135/ΕΚ. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2006/135/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 29 Μαΐου 2006.

[Source: multi_eurlex | Tokens: 2949]